b'\n_START_ARTICLE_\nReaktivna du\xc5\xa1ikova spojina\n_START_SECTION_\nFunkcije\n_START_PARAGRAPH_\nNajpomembnej\xc5\xa1i funkciji du\xc5\xa1ikovega oksida sta nadzor tonusa krvnih \xc5\xbeil, pri \xc4\x8demer deluje kot vazodilatator (tj. \xc5\xa1iri krvne \xc5\xbeile), ter nadzor adhezije krvnih plo\xc5\xa1\xc4\x8dic oz. trombocitov. Na molekularnem nivoju NO deluje na encim gvanilat ciklazo, ki pretvori gvanozin trifosfat (GTP) v cikli\xc4\x8dni GMP (cGMP). Le-ta je sekundarni obve\xc5\xa1\xc4\x8devalec, ki modulira funkcije protein kinaz, fosfodiesteraz, ionskih kanal\xc4\x8dkov in drugih fiziolo\xc5\xa1ko pomembnih tar\xc4\x8d._NEWLINE_Peroksinitrit ima predvsem protimikrobni u\xc4\x8dinek in je pomembno sredstvo makrofagov za uni\xc4\x8denje mikrobov. Peroksinitrit povzro\xc4\x8di lipidno peroksidacijo, oksidacijo in nitracijo razli\xc4\x8dnih beljakovin in inaktivacijo encimov, kar vodi do nekroze celice. Po drugi strani lahko spro\xc5\xbei apoptozo tar\xc4\x8dne celice preko aktiviranja iniciatorskih kaspaz ter pove\xc4\x8danja prepustnosti (permeabilnosti) zunanje mitohondrijske membrane, skozi katero prehajajo proapoptotski dejavniki (npr. citokrom c)._NEWLINE_V rastlinah nastajajo reaktivne du\xc5\xa1ikove spojine kot stranski produkt aerobne presnove oz. metabolizma.'